**ЗАПИСНИК**

**oд 411-та седница на Судскиот совет на**

**Република Северна Македонија**

Седницата се одржа на ден: 09.08.2022, вторник во 10:40 часот во салата за седници.

Присутни членови:

* **м-р Селим Адеми**, заменик претседател
* **Ханиф Зендели**, член
* **Мери Радевска**, член
* **Лорета Горгиева**, член
* **Сашко Георгиев**, член
* **Мирсад Суроји**, член
* **м-р Тања Чачарова Илиевска**, член
* **м-р Миљазим Мустафа**, член

Отсутни членови:

* **Павлина Црвенковска**, претседател
* **Гордана Спиреска**, член
* **Весна Дамева**, член
* **Беса Адеми**, претседател на Врховен суд
* **д-р Никола Тупанчевски**, министер за правда

Присутни од стручната служба:

* **Анита Андоноска**, државен советник
* **Љубиша Арсиќ**, државен советник
* **Ален Раденковиќ**, помлад соработник

Седницата е отворена за јавноста и на неа присуствуваа:

* Претставник од **Институт за човекови права**
* Претставник од **Коалиција сите за правично судење**

Согласно чл. 8 ст. 2 од Законот за Судскиот совет седницата ја отвори и со неа раководеше заменик претседателот на Советот Селим Адеми.

Откако го констатира присуството на членовите на Советот и нивното отсуство, со излагање на причините за членовите кои не се присутни на седницата го изложи предлог Дневниот ред за 411-та седница.

Заменик претседателот на Советот Селим Адеми отвори расправа по предлог Дневниот ред седница.

 Откако констатира дека никој не се јави за збор заменик претседателот на Советот Селим Адеми предлог Дневниот ред го стави на гласање.

По гласањето констатира дека едногласно, со 8 гласа „За“ и ниту еден глас „Против“ е усвоен следниот:

**ДНЕВЕН РЕД**

1. Утврдување на престанок на судиска функција, поради исполнување на услови за старосна пензија,
2. Донесување на Решение за денот на спроведување на избор на членови на Судскиот совет на Република Северна Македонија од редот на судиите,
3. Донесување на Одлука за престанок на судија поротник на Основен кривичен суд Скопје и
4. Разно.

**Точка 1**

(Утврдување на престанок на судиска функција, поради исполнување на услови за старосна пензија)

По повод 1-та точка од дневниот ред заменик претседателот на СоветотСелим Адемиинформираше декасогласно евиденцијата со која располага Советот е утврдено декасудијата на Основниот кривичен суд Скопје - Гордана Спиреска ги исполнува условите за старосна пензија согласно чл. 18 од Законот за пензиско и инвалидско осигурување в.в. со чл. 2 ст. 1 и 2 од Законот за изменување и дополнување на Законот за работните односи бидејќи судијата заклучно со 02.08.2022 година наполнила 64 години.

Предложи да се утврди престанок на судиската функција поради исполнување на услови за старосна пензија

Во продолжение отвори расправа.

За збор се јави членот на Советот **Мери Радевска** и наведе дека е против да се констатира престанок на судиската функција затоа што мандатот на судијата е продолжен до август 2023 година по закон што важи пред законот што во моментот се планира да се примени. Укажа дека Законот бил поповолен за судијата, со изразена волја е продолжен мандатот и се повредува законот доколку во моментот се констатира престанок на судиска функција.

 Заменик претседателот на Советот Селим Адеми откако констатира дека повеќе никој не се јави за збор предлогот го стави на гласање.

По гласањето констатира дека, со 7 гласа „За“ и 1 глас „Против“ е донесено следното:

**Р Е Ш Е Н И Е**

Се утврдува престанок на судиската функција на **Гордана Спиреска**, судија на Основен кривичен суд Скопје, поради исполнување на услови за старосна пензија, заклучно со 09.08.2022 година.

 Заменик претседателот на Советот Селим Адеми констатира дека е исцрпена 1-та точка од Дневниот ред и дека ќе се премине на постапување и одлучување по 2-та точка од Дневниот ред.

**Точка 2**

(Донесување на Решение за денот на спроведување на избор на членови на Судскиот совет на Република Северна Македонија од редот на судиите)

По повод 2-та точка од дневниот ред заменик претседателот на СоветотСелим Адемиинформираше дека врз основа на чл. 8 од Деловникот за работа на Судскиот совет, Советот, на седница донесува решение за денот на спроведување на избор на член на Советот од редот на судиите и го објавува во „Службен весник на РСМ“.

Предложи вторник, 13.09.2022 година да се утврди како ден за одржување на изборите.

Во продолжение отвори расправа.

За збор се јави членот на Советот **Сашко Георгиев** и наведе дека низ праксата е воспоставено непишано правило изборите да се одржат во среда, како средина на работната недела, па во правец на продолжување на традицијата предложи среда, 14.09.2022 година да се утврди како ден за одржување на изборите.

 Заменик претседателот на Советот Селим Адеми откако констатира дека повеќе никој не се јави за збор предлогот на членот на Советот Сашко Георгиев го стави на гласање.

По гласањето констатира дека едногласно, со 8 гласа „За“ и ниту еден глас „Против“ е донесено следното:

**Р Е Ш Е Н И Е**

**ЗА СПРОВЕДУВАЊЕ НА ИЗБОР**

**НА ЧЛЕНОВИ НА СОВЕТОТ**

**ОД РЕДОТ НА СУДИИТЕ**

**I**

Се спроведува избор на членови на Судскиот совет на Република Северна Македонија од редот на судиите, и тоа: 1(еден) член од редот на судиите од апелационо подрачје Скопје, 1(еден) член од редот на судиите од апелационо подрачје Гостивар и 1(еден) член од редот на судиите од Врховниот суд на Република Северна Македонија.

**II**

Изборот ќе се одржи на ден 14.09.2022 година.

**III**

Решението ќе го спроведе Комисијата за спроведување на избори на членови на Советот од редот на судиите.

**IV**

Решението влегува во сила со денот на објавување во „Службен весник на Република Северна Македонија“.

Заменик претседателот на Советот Селим Адеми констатира дека е исцрпена 2-та точка од Дневниот ред и дека ќе се премине на постапување и одлучување по 3-та точка од Дневниот ред.

**Точка 3**

(Донесување на Одлука за престанок на судија поротник на Основен кривичен суд Скопје)

По повод 3-та точка од дневниот ред заменик претседателот на СоветотСелим Адеми го презентирашеизвештајот со предлог за разрешување на судија протник во Основен кривичен суд Скопје.

Согласно член 36 став 1 алинеа 4 од Законот за Судскиот совет на Република Северна Македонија, Советот е надлежен да избира и разрешува судии- поротници.

Советот согласно член 53 став 1 од Законот за Судскиот совет на Република Северна Македонија, избира и разрешува судии-поротници по предлог на претседателот на надлежниот основен и апелационен суд.

Согласно чл.26 ст.2 од Деловникот за работа на Судскиот совет на Република Северна Македонија, членот на Советот кој со Годишниот распоред за работа на Советот е одговорен за соодветниот суд, врши проверка на законитоста на предлогот од член 53 од Законот за Судскиот совет на Република Северна Македонија.

Согласно чл.49 од Законот за судовите, судија-поротник се избира за време од четири години и може повторно да биде избран.

ВД Претседателот на Основен кривичен суд Скопје со допис 03 Су.бр.338/22 од 28.07.2022 година, заведен во Судскиот совет под број 02-1364/1 од 29.07.2022 година, достави предлог до Советот, да се констатира претанок на функцијата судија-поротник Тања Тотова Станојевиќ поради истек на мандатот на 19.07.2022 година. Воедно, во предлогот е наведено дека судијата-поротник е избран со Одлука на Судскиот совет бр.02-1073/2 од 23.07.2018 година, со мандат до 19.07.2022 година, дека овој судија-поротник до Основниот кривичен суд Скопје на ден 06.05.2022 година поднел пријава за Јавен оглас бр.4/22 од 05.05.2022 година за реизбор на судии-поротници, а на ден 14.07.2022 година доставил до судот допис со кој известува дека ја повлекува пријавата за реизбор, поради вработување.

Од увидот во Предлог листата за избор на судии-поротници на Основниот кривичен суд Скопје 03 Су.бр.227/22 од 20.05.2022 година, заведена во Советот под бр.02-971/1, се констатира дека до Советот на ден 26.05.2022 година од страна на ВД Претседателот на Основниот кривичен суд Скопје била доставена предлог листа на пријавени кандидати на Јавниот оглас 4/2022, распишан за избор на 30 судии поротници, со барање 10 од пријавените 13 кандидати меѓу кои и судијата поротник Тања Тотова Станојевиќ, повторно да бидат избрани како не би дошло до одолговлекување на веќе започнатите судски постапки.

Со допис бр.02-971/2 од 27.05.2022 година, побарано е уредување на предлог листата и дополнителни податоци, при што од страна на ВД Претседателот на Основниот кривичен суд Скопје на ден 11.07.2022 година доставена е Предлог листа за избор на судии поротници и Предлог за разрешување на судии поротници, 03 Су.бр.227/2022-1 од 07.07.2022 година, заведена во Советот под бр.02-971/3, видно од која за судијата поротник Тања Тотова Станојевиќ не е побарано констатирање престанок поради истек на мандат, ниту нејзин повторен избор за судија-поротник. Овој судија поротник кој се пријавил за повторен избор на Јавниот оглас бр.4/2022, ја повлекол пријавата за избор на ден 14.07.2022 година, видно од Предлогот за престанок на функцијата судија поротник 03 Су.бр.338/22 од 28.07.2022 година, заведен во Советот под бр.02-1364/1 од 29.07.2022 година.

Судскиот совет на Република Северна Македонија на 409-та седница одржана на ден 11.07.2022 година донесе Одлука за престанок на функцијата судија поротник поради истек на мандатот на 20.07.2022 година на девет судии поротници. На истата седница донесена е Одлука за избор на судии поротници во Основниот кривичен суд Скопје, заведена под бр.02- 971/4 од 12.07.2022 година, при што избрани се 4 судии поротници.

Врз основа на доставената Предлог листа за избор на судии поротници 03 Су.бр.227/2022-1 од 07.07.2022 година, заведена во Советот под бр.02- 971/3 од 11.07.2022 година, на седницата одржана на ден 21.07.2022 година донесена е Одлука за избор на девет судии поротници, односно судиите поротници за кои бил констатиран престанок на функцијата поради истек на мандатот на 409-та седница одржана на ден 11.07.2022 година.

Координаторот за следење на работата на Основниот кривичен суд Скопје, по разгледување на Предлогот на В.Д.Претседателот на Основниот кривичен суд Скопје за престанок на функцијата судија поротник 03 Су.бр.338/22 од 28.07.2022 година, заведен во Советот под бр.02-1364/1 од 29.07.2022 година, а по извршениот увид во Одлуката за избор на судии поротници бр.02-1073/2 од 23.07.2018 година, донесена на 282-та седница одржана на ден 19.07.2018 година, констатира дека на судијата поротник Тања Тотова Станојевиќ и истекол мандатот на ден 20.07.2022 година со оглед дека одлуката за избор влегла во сила на 20.07.2018 година, во смисла на чл.49 од Законот за судовите, поради што извештајот со предлогот го доставува до Советот на разгледување и одлучување на првата наредна седница, согласно чл.27 ст.2 од Деловникот за работа на Судскиот совет на Република Северна Македонија.

Во продолжение, заменик претседателот на Советот Селим Адеми отвори расправа и откако никој не се јави за збор констатира дека е донесена следната:

**О Д Л У К А**

На **Тања Тотова Станојевиќ** судија поротник на Основен кривичен суд скопје избрана со Одлука на Судскиот совет на РСМ број 02-1073/2 од 23.07.2018 година, и престанува функцијата судија поротник, поради истек на мандат.

Заменик претседателот на Советот Селим Адеми констатира дека е исцрпена 3-та точка од Дневниот ред и дека ќе се премине на постапување и одлучување по 4-та точка од Дневниот ред.

**Точка 4**

(Разно)

По повод 4-та точка од дневниот ред заменик претседателот на СоветотСелим Адеми информираше дека врз основа начл. 17 ст. 2 од Законот за Судскиот совет до Советот Маја Маркова - Котевска, судија на Апелациониот суд Скопје достави барање за промена на личните податоци, заведено во Советот под бр. 03-1371/1 од 01.08.2022 година, со кое бара да се изврши промена на нејзините лични податоци во презимето од Маја Маркова - Котевска во Маја Маркова и воедно кон барањето достави фотокопија од важечка лична карта.

Во продолжение, заменик претседателот на Советот Селим Адеми отвори расправа и откако никој не се јави за збор констатира дека е донесено следното:

**Р Е Ш Е Н И Е**

Барањето за промена на личните податоци на Маја Маркова - Котевска судија на Апелациониот суд Скопје се уважува и се врши промена на личните податоци во презимeто, така што во Судскиот изборен именик да стои МАЈА МАРКОВА-судија на Апелациониот суд Скопје.

Заменик претседателот на Советот Селим Адеми констатираше дека повеќе никој од членовите на Советот не се јави за збор.

Од тие причини Заменик претседателот на Советот Селим Адеми констатираше дека е исцрпен дневниот ред за 411-та седница на Советот и дека истата е завршена во 10:55 часот.

**Напомена:** Тонскиот запис е составен дел на овој записник.

**СУДСКИ СОВЕТ НА**

**РЕПУБЛИКА СЕВЕРНА МАКЕДОНИЈА**

**KËSHILLI GJYQËSOR I**

**REPUBLIKËS SË MAQEDONISË SË VERIUT**

**Заменик претседател - Zëvendës Kryetar**

**М-r Selim Ademi**

Изработил: Ален Раденковиќ

Одобрил: Весна Толева